**În așteptarea Luminii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe crini pătați cu sânge pășește astăzi cerul

Și Via Dolorosa în fața lui se naște,

În dreapta crucii albe tăcut e temnicerul,

Iar noi, a câta oară, ne pregătim de Paște.

Crucificând devreme Lumina, Adevărul,

Ne lepădăm, ca Petru, de teamă și ne pare

Că suntem tineri, veșnici, doar am mușcat din mărul

Îmbietor, al slavei, cu fructele amare.

Când vor cânta cocoșii, în semn de pocăință,

Vom arunca talanţii și ne-om spăla de vină,

Te voi ruga pe tine să-mi fii făgăduință

Și jur să-ți fiu de-a pururi lumină din lumină.

- Mă uit spre creasta crucii cum o alintă vântul

Și luna cum ne-mbie să așteptăm semnalul,

Când îngerii din ceruri vor săruta pământul,

În inimă credința-și va scrie recitalul.

Că-n noaptea asta sfântă menit e a renaște

Cel zămislit în Bethlen din dragostea divină

Și însemnați cu slova iubirii către Paște

Vom dărui cucernici lumină din lumină.

Când zorii dimineții ne vor spăla cu rouă

Vom cerceta cetatea în strai de sărbătoare

Și îmbrăcați de îngeri cu haină albă, nouă,

Vom ridica spre ceruri, pioși, o lumânare.

Liliana Trif Ioan Grigoraș